Illum il-Kummissjoni Ewropea stabbiliet sistema ġdida għall-ħatra ta' arbitri, magħrufa wkoll bħala aġġudikaturi, biex jittrattaw tilwim skont il-ftehimiet kummerċjali u ta' investiment tal-UE. Permezz ta' din is-sistema l-ġdida, il-Kummissjoni għandha l-għan li tqawwi l-infurzar tagħha tal-ftehimiet kummerċjali u li tiggarantixxi l-bilanċ bejn is-sessi. Is-sejħa għal kandidati għall-pożizzjoni ta' arbitru mnedija llum tfittex li tiggarantixxi l-eċċellenza u tindirizza n-nuqqas ta' bilanċ bejn il-ġeneri fir-riżerva eżistenti ta' arbitri tal-UE. Il-Kummissjoni stabbiliet ukoll sistema ġdida għall-għażla tal-kandidati, li se tiggarantixxi li l-arbitri kollha jkunu jissodisfaw l-ogħla standards professjonali u etiċi. Minbarra dawn l-isforzi, il-Kummissjoni ffirmat ir-Rappreżentanza Ugwali fl-Impenn ta' Arbitraġġ, li għandu l-għan li jżid ir-rappreżentanza tan-nisa fis-soluzzjoni tat-tilwim internazzjonali. “Qed infittxu kandidati eċċellenti u bi kwalifiki għoljin biex isolvu tilwim kummerċjali. Bħala parti mis-sejħa tal-lum, wegħdna wkoll li ntejbu l-bilanċ bejn il-ġeneri fil-komunità tal-arbitraġġ. Dan l-Impenn huwa parti mill-impenn fit-tul tal-Kummissjoni Ewropea għall-bilanċ bejn il-ġeneri fl-oqsma kollha tax-xogħol u l-ħajja – wieħed mill-valuri li aħna naffermaw bl-akbar qawwa. Se nagħtu wkoll attenzjoni mill-qrib lejn il-bilanċ ġeografiku,” qal il-Viċi President Eżekuttiv u l-Kummissarju għall-Kummerċ Valdis Dombrovskis. “Il-garanzija li jkollna arbitri eċċellenti għat-tilwim huwa parti mill-proċess ġenerali tagħna li naġġornaw l-għodod u l-mekkaniżmi tal-infurzar tagħna fejn jidħol il-kummerċ. Il-Viċi President Eżekuttiv Valdis Dombrovskis illum bagħat ittra li tikkonferma l-adeżjoni tal-Kummissjoni mal-Impenn ta' Rappreżentanza Indaqs fl-Arbitraġġ fejn jidħlu l-attivitajiet tal-Kummissjoni għas-soluzzjoni tat-tilwim dwar il-kummerċ u l-investiment. L-aderenti mal-Impenn jippruvaw jieħdu għadd ta' azzjonijiet biex jiggarantixxu rappreżentanza bbilanċjata bejn in-nisa u l-irġiel, bil-għan li tintlaħaq parità sħiħa bejn il-ġeneri fil-qasam tas-soluzzjoni tat-tilwim internazzjonali fir-rigward tal-ħatriet għar-rosters u f'tilwim speċifiku. L-ewwel applikazzjoni konkreta tal-prinċipji tal-Impenn se tkun l-ispinta għar-reklutaġġ imnedija llum flimkien mal-Istati Membri tal-UE, maħsuba biex tattira arbitri kemm għas-soluzzjoni tat-tilwim bejn stat u stat kif ukoll esperti għal tilwim relatat mal-kummerċ u l-iżvilupp sostenibbli. Is-sejħa għall-interess se tkun miftuħa sal-1 ta' Frar 2021 u l-istruzzjonijiet għall-kandidati jkunu jistgħu jinsabu fuq is-sit web tad-dipartiment tal-kummerċ tal-Kummissjoni Ewropea. It-tielet sejħa għall-interess fil-qasam tas-soluzzjoni tat-tilwim dwar l-investiment se tiġi ppubblikata fi stadju aktar tard. L-għan ta' din is-sejħa huwa li jinħolqu żewġ riżervi ta' kandidati li minnhom ikunu jistgħu jsiru ħatriet, waħda għas-soluzzjoni tat-tilwim bejn stat u ieħor dwar kwistjonijiet tal-liġi kummerċjali, l-oħra għal kwistjonijiet ta' kummerċ u żvilupp sostenibbli. Il-kandidati se jkollhom jagħtu prova ta' għarfien u esperjenza fil-liġi dwar il-kummerċ jew l-investiment jew kwistjonijiet ta' kummerċ u żvilupp sostenibbli, u fis-soluzzjoni tat-tilwim internazzjonali. Il-Kummissjoni hija impenjata li tikseb Unjoni ta' Ugwaljanza. Dan ifisser it-teħid ta' azzjoni lejn il-promozzjoni ta' indipendenza ekonomika ugwali għan-nisa u l-irġiel, l-eliminazzjoni tad-differenza bejn il-pagi tal-irġiel u n-nisa, l-avvanz tal-bilanċ bejn il-ġeneri fit-teħid tad-deċiżjonijiet, it-tmiem tal-vjolenza sessista u l-promozzjoni tal-ugwaljanza bejn il-ġeneri lil hinn mill-UE. L-Impenn ta' Rappreżentanza Ugwali fl-Arbitraġġ u r-reklutaġġ ibbilanċjat bejn il-ġeneri tal-arbitri se jikkontribwixxu għall-għan tal-Kummissjoni li tinkiseb ugwaljanza bejn is-sessi fis-soluzzjoni tat-tilwim. L-UE diġà ħadet rwol ta' tmexxija f'din il-kwistjoni billi pproponiet, fi ħdan l-isforzi tagħha għall-ħolqien tal-Qorti Multilaterali tal-Investiment, li tiġi ggarantita d-diversità tal-ġeneru fil-ħatra tal-aġġudikaturi.* Kuntest Hekk kif jiġu stabbiliti r-riżervi, il-Kummissjoni se tipproponi l-ħatra ta' individwi jew għal każijiet speċifiċi hekk kif jinqala' tilwim jew inkella għal rosters, qrati u tribunali skont il-ftehimiet ta' kummerċ tal-UE ma' pajjiżi terzi. Fil-każ ta' individwi proposti għal rosters jew tribunali stabbiliti minn qabel, id-deċiżjoni finali dwar il-ħatriet ser tittieħed bi qbil mal-pajjiż terz, parti għall-ftehim, u wara l-approvazzjoni tal-Kunsill tal-Unjoni Ewropea. Il-proċess biex jiġu stabbiliti r-riżervi se jkun oġġettiv u trasparenti. Il-Kummissjoni se tistabbilixxi bord tal-għażla ta' erba' ex imħallfin jew akkademiċi anzjani b'esperjenza biex jeżaminaw il-kandidati. Il-bord tal-għażla se jgħarbel il-kandidati biex jara li jkollhom l-għarfien espert meħtieġ skont il-ftehimiet tal-UE u kriterji applikabbli oħra bħall-indipendenza ppruvata tagħhom u standards etiċi għoljin. Is-sistema tal-għażla hija simili għal dik użata biex jiġu mgħarbla l-imħallfin għall-Qorti tal-Ġustizzja tal-Unjoni Ewropea. Aktar informazzjoni Il-paġna web tal-Kummissjoni dwar is-soluzzjoni tat-tilwim u aġġornamenti dwar dan il-proċess * Ara l-paragrafu 21 fis-sottomissjoni tal-UE u l-Istati Membri tagħha lill-UNCITRAL https://undocs.org/en/A/CN.9/WG.III/WP.159/Add.1 u https://trade.ec.europa.eu/doclib/press/index.cfm?id=1972